K: Nii oli. See õhtu São Paulos oli mõnes mõttes nagu pidu katku ajal. Eesmärk oli kaasata võimalikult palju televaatajaid, saada võimalikult suur reiting. Samamoodi võiks küsida, miks praegu superstaari saadet tehakse - eks ikka selleks, et anda televisioonile võimalus ja tuua see paljude inimeste  huviorbiiti. Igasse peresse jõudmiseks oli Brasiilias kaks teed: tootes telenovela'sid ehk seebikaid või tehes just taolisi muusikasaateid. Sotsiaalses mõttes võiks seda telekas toimunud laulukonkurssi isegi veidi hukka mõista, sest puudus igasugune julgus teha riigikriitikat: samal ajal kui diktatuuri hammasrattad järjest tugevamini ragisema hakkasid, lauldi lava peal, naeratus näol. Jällegi mõnes mõttes paralleel Eestiga - 60ndatel oldi meil küll alasi ja haamri vahel, aga lõõritati nii, et vähe polnud ja  siiamaani tundub selle aja retromuusika (ja sealtkaudu esmapilgul ka elu üldiselt) päikseline ja muretu.